Na podlagi Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17, 21/18 – ZNOrg, 3/22 – Zdeb, 105/22 – ZZNŠPP IN 08/25) ter v skladu s Pravilnikom o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16) in Pravilnikom o strokovnih komisijah (Uradni list RS, št. 125/22 in 106/24) Mestna občina Ljubljana, Mestni trg 1, Ljubljana (v nadaljevanju: MOL) objavlja

**Javni ciljni razpis za izbor kulturnih projektov, ki prispevajo k izboljšanju duševnega zdravja in dobrega počutja**

1. **Predmet, področja in cilji javnega razpisa:**

**Predmet** javnega razpisa je financiranje kulturnih projektov upravičenih izvajalcev - javnih zavodov, ki jih je ustanovil MOL, ter nepridobitnih pravnih oseb zasebnega prava na področju kulture, kot so npr. društva, zavodi in ustanove, s sedežem na območju MOL - ki prispevajo k izboljšanju duševnega zdravja in dobrega počutja oseb z razpoloženjskimi, stresnimi in drugimi psihičnimi motnjami. MOL bo izbrane kulturne projekte financiral v letu 2025 iz dela proračuna, namenjenega za kulturo.

Javni razpis se nanaša na vsa **področja** ustvarjanja, posredovanja in varovanja kulturnih dobrin, in sicer od besednih, uprizoritvenih, glasbenih, vizualnih, filmskih, avdiovizualnih, intermedijskih in drugih umetnosti, do založništva, knjižničarstva in varovanja kulturne dediščine.

**Cilji** javnega razpisa so:

* povečati ozaveščenost javnosti o pomembni vlogi kulture in umetnosti pri izboljšanju duševnega zdravja in dobrega počutja,
* spodbuditi javne zavode MOL in nevladne kulturne organizacije, da v svoje programe vključujejo projekte, ki lahko pozitivno vplivajo na duševno zdravje in počutje oseb s miselnimi, čustvenimi in vedenjskimi težavami,
* okrepiti medsektorsko in interdisciplinarno sodelovanje akterjev s področij kulture, zdravstva, socialne skrbi, mladine in izobraževanja, z namenom vzpostavitve trajnejših praks na področju duševnega zdravja.

V tem razpisu uporabljeni izrazi, ki se nanašajo na osebe in so zapisani v slovnični obliki za moški spol, so uporabljeni kot nevtralni za ženski in moški spol.

1. **Pomen izrazov**

**Prijavitelj projekta** je izvajalec, ki izpolnjuje vse pogoje za sodelovanje na razpisu in bo v morebitni sklenjeni pogodbi naveden kot pogodbena stranka. Prijavitelj projekta je nosilec pravic, odgovornosti in dolžnosti, povezanih z izvedbo projekta.

**Javni zavod** je javni zavod, ki ga je ustanovil MOL.

**Nevladna kulturna organizacija** je društvo, zasebni zavod in druga nevladna organizacija, ki je registrirana za opravljanje kulturno-umetniških dejavnosti in posredovanje kulturnih dobrin ter ima sedež na območju MOL. Nevladno organizacijo opredeljuje 2. člen Zakona o nevladnih organizacijah (ZNOrg, objavljen v Uradnem listu RS št. 21/18).

**Odgovorna oseba** prijavitelja je tista oseba, ki poslovno in vsebinsko predstavlja in zastopa organizacijo.

**Kulturni projekt** so kulturne aktivnosti, ki so po zasnovi, vsebini, izvedbi in obsegu zaključena celota, kar je mogoče razbrati iz izpolnjenega prijavnega obrazca.

**Finančna uravnoteženost kulturnega projekta** pomeni, da se skupna vrednost odhodkov in prihodkov celotnega projekta po stroškovnih postavkah, prikazanih v finančni obrazložitvi, ujema (odhodki = prihodki). Celotna vrednost projekta obsega vse načrtovane odhodke.

1. **Pogoji za sodelovanje na javnem razpisu**

Na javni razpis se lahko prijavijo le prijavitelji (upravičene osebe), ki izpolnjujejo naslednje pogoje:

1. prijavitelj je javni zavod, ki ga je ustanovil MOL, ali je nepridobitna kulturna organizacija s statusom pravne osebe zasebnega prava, registrirana za opravljanje kulturno-umetniških dejavnosti, ki deluje vsaj eno leto pred objavo javnega razpisa (šteje se datum izdaje odločbe pristojne upravne enote) in ki ima sedež na območju MOL (obvezna priloga Izjava prijavitelja),
2. prijavlja projekt, ki je namenjen izboljšanju duševnega zdravja in dobrega počutja oseb z razpoloženjskimi, stresnimi in drugimi psihičnimi motnjami (obvezna priloga Izjava prijavitelja),
3. prijavlja projekt, ki vključuje partnersko sodelovanje z najmanj eno strokovno (zdravstveno, socialnovarstveno, izobraževalno ali drugo) organizacijo, ki se v okviru izvajanja javne službe ali ob javnofinančni podpori ukvarja z duševnim zdravjem (obvezna priloga Izjava prijavitelja),;
4. ne prijavlja kulturnega projekta, ki je v letu 2025 že sofinanciran na podlagi projektnih ali programskih javnih razpisov in neposrednih pozivov MOL na področju kulture (v primeru, da se prijava nanaša na nadgradnjo projektov, ki so bili v preteklosti že izvedeni in sofinancirani iz proračuna MOL, iz prijave morajo biti razvidne načrtovane izboljšave, dopolnitve ali razširitve projekta; obvezna priloga Izjava prijavitelja),
5. prijavlja največ en (1) projekt (obvezna priloga Izjava prijavitelja),
6. prijavlja projekt, ki bo izveden na območju MOL v letu 2025 (obvezna priloga Izjava prijavitelja),
7. prijavlja projekt, katerega zaprošeni znesek financiranja ne presega 8.000,00 EUR (obvezna priloga Izjava prijavitelja),
8. prijavitelj bo v primeru izbora njegovega projekta v sofinanciranje izvedel javno predstavitev projekta po dogovoru z MOL (obvezna priloga Izjava prijavitelja);
9. prijavitelj je v celoti in v pogodbenem roku izpolnil vse svoje morebitne druge pogodbene obveznosti do MOL (obvezna priloga Izjava prijavitelja),
10. prijavljeni projekt je finančno uravnotežen: odhodki = prihodki (obvezna priloga Izjava prijavitelja),
11. prijavitelj dovoljuje objavo osebnih podatkov z namenom objave rezultatov razpisa na spletni strani MOL, skladno z Zakonom o dostopu do informacij javnega značaja, določbami Splošne uredbe o varstvu osebnih podatkov in Zakonom o varstvu osebnih podatkov oziroma veljavnimi predpisi, ki urejajo področje varstva osebnih podatkov (obvezna priloga Izjava prijavitelja),
12. prijavitelj se strinja se s pogoji, kriteriji in vsebino razpisne dokumentacijo (obvezna priloga Izjava prijavitelja).
13. **Razpisni kriteriji**

Strokovna komisija bo ocenila prijavljene projekte na podlagi razpisnih kriterijev, ki so ovrednoteni s točkami, pri čemer je pri posameznem kriteriju navedena najvišja možna višina prejetih točk.

|  |  |
| --- | --- |
| **Kriterij** | **Število**  **možnih točk** |
| a. prispevek projekta k izboljšanju duševnega zdravja in počutja s pomočjo inovativnega pristopa, ki zagotavlja kakovostno izvedbo; | 20 |
| b. reference partnerskih organizacij, ki bodo vključene v projekt; | 20 |
| c. izdelan načrt za aktivno vključevanje oseb, ki jim je projekt namenjen, v pripravo in izvedbo le-tega; | 20 |
| d. reference prijavitelja na področju priprave in izvedbe projektov s področja duševnega zdravja ali podobnih participativnih projektov; | 10 |
| e. prispevek projekta k vzpostavitvi raznolikosti trajnejših praks na področju duševnega zdravja na podlagi medsektorskega in interdisciplinarnega sodelovanja; | 10 |
| f. realen in vsebinsko utemeljen finančni načrt projekta, upravičenost stroškov in finančna uravnoteženost; | 10 |
| g. pripravljenost projekta za izvedbo (realna izvedljivost, organizacijska in časovna razdelanost ipd.) | 10 |
| **SKUPAJ** | **100** |

1. **Uporaba razpisnih kriterijev**

Razpisni kriteriji za posamezna razpisna področja so ovrednoteni s točkami. Najvišje število točk je 100. V sofinanciranje so lahko sprejeti projekti, ki bodo v postopku ocenjevanja na podlagi razpisnih kriterijev prejeli najmanj 81 točk ter bodo glede na razpoložljiva sredstva MOL in predvideno število financiranih projektov uvrščeni višje. Za izbor projekta v financiranje morata biti kumulativno izpolnjena dva pogoja, in sicer: projekt mora v postopku ocenjevanja doseči najmanj 81 točk in biti mora uvrščen v predvideno kvoto najbolje ocenjenih projektov.

Višina odobrenih sredstev za projekt je odvisna od skupne višine prejetih točk, obsega in zahtevnosti projekta. Med izbranimi projekti prijaviteljev ni primerljivosti glede višine odobrenih sredstev v sorazmerju z višino prejetih točk.

MOL bo financiral predvidoma 8 (osem) projektov.

MOL bo odločal o financiranju prijavljenega projekta na podlagi ocene in mnenja imenovane strokovne komisije in ob upoštevanju razpoložljivih proračunskih sredstev za leto 2025.

Po izdaji odločbe o financiranju projekta bo prijavitelj, ki bo izbran v financiranje, pozvan k uskladitvi prijavljenega projekta v okviru odobrenih sredstev.

1. **Okvira vrednost sredstev**

Okvirna vrednost vseh razpoložljivih sredstev za javni razpis v letu 2025 znaša 40.000,00 EUR.

MOL si pridružuje pravico do spremembe okvirne višine sredstev v primeru, da se razpoložljiva sredstva spremenijo v postopku sprejemanja rebalansa proračuna MOL za leto 2025.

1. **Obdobje za porabo dodeljenih sredstev**

Dodeljena proračunska sredstva za izbrane projekte morajo biti porabljena v proračunskem letu 2025, skrajni rok za predložitev zadnjega zahtevka za izplačilo je 7. november 2025.

MOL bo z izbranim prijaviteljem projekta sklenil pogodbo o financiranju projekta v letu 2025.

1. **Razpisni rok**

Razpis se prične 9. 5. 2025 in zaključi 9. 6. 2025.

1. **Razpisna dokumentacija**

Razpisna dokumentacija obsega:

* besedilo razpisa,
* prijavni obrazec,
* prilogo Izjava prijavitelja (obvezna priloga),
* vzorec pogodbe o financiranju projekta.

Prijavitelj mora ob prijavi posameznega projekta na javni razpis priložiti naslednjo dokumentacijo:

* v celoti izpolnjen in podpisan prijavni obrazec,
* izpolnjeno in podpisano Izjavo prijavitelja,
* parafiran vzorec pogodbe o financiranju projekta na vsaki strani.

Dokumentacijo lahko prijavitelji dvignejo v tajništvu Oddelka za kulturo Mestne uprave Mestne občine Ljubljana, Ambrožev trg 7, in sicer med poslovnim časom (od ponedeljka do četrtka med 9.00 in 15.00 in v petek med 9.00 in 14.00).

Dokumentacijo si lahko prijavitelji natisnejo tudi s spletne strani Mestne občine Ljubljana https://www.ljubljana.si/sl/razpisi-razgrnitve-in-javne-objave/, kjer najdejo tudi vse druge podatke, povezane z izvedbo javnega razpisa.

1. **Oddaja in dostava vlog**

Prijavitelj mora izpolnjen prijavni obrazec z dokazili (Izjava prijavitelja in parafiran vzorec pogodbe) poslati s priporočeno pošto na naslov: **Mestna občina Ljubljana, Mestni trg 1, 1000 Ljubljana**. Na ovojnici mora biti naveden naziv in naslov prijavitelja. Prijavitelj mora vlogo oddati najkasneje do vključno **9. junija 2025**, do 24.00 ure. Vloga mora biti poslana kot priporočena pošiljka v zaprti ovojnici z oznako na sprednji strani: »NE ODPIRAJ – VLOGA: KULTURA ZDRAVI«.

Priporočena pošiljka, na kateri ni označena ura oddaje priporočene pošiljke, se šteje, da je bila tistega dne oddana ob 23.59 uri.

Oddaja vloge pomeni, da se prijavitelj strinja z vsemi pogoji in kriteriji tega razpisa.

1. **Izločitev in dopolnitev vlog**

Za nepopolno šteje vloga, ki ne vsebuje vseh podatkov, ki jih zahteva razpisno besedilo in dokumentacija. Za nepopolno šteje tudi vloga, ki je na javni razpis prispela kot formalno nepopolna in je prijavitelj ne dopolni v zahtevanem petdnevnem roku.

Za prepozno šteje vloga (oziroma dopolnitev ali sprememba), ki ni bila oddana priporočeno na pošto do vključno 9. 6. 2025 do 24.00 ure. Za prepozno šteje tudi vloga, ki je prispela po dnevu, ko se je javni poziv končal zaradi porabe sredstev.

Za neupravičenega prijavitelja šteje tisti prijavitelj, ki ne sodi v skupino upravičenih prijaviteljev (točka 3).

Prijavitelji, ki bodo poslali formalno nepopolne vloge, bodo pisno pozvani k dopolnitvi vlog. Prijavitelj lahko vlogo dopolnjuje na način kot velja za pošiljanje vlog, in sicer s priporočeno pošiljko v zaprti ovojnici z oznako na prednji strani: »NE ODPIRAJ – DOPOLNILNA VLOGA: KULTURA ZDRAVI« - z obvezno navedbo, na katero vlogo se dopolnitev nanaša. Prijavitelj mora vlogo dopolniti v roku pet (5) dni po prejemu poziva za dopolnitev. Če prijavitelj vloge ne dopolni v zahtevanem roku, bo vloga zavržena s sklepom.

Po odpiranju vlog bodo iz nadaljnjega postopka izločene vse vloge prijaviteljev:

* ki jih ni vložil upravičen prijavitelj,
* ki ne izpolnjujejo pogojev iz točke 3,
* ki so prepozne vloge ali prepozne dopolnitve vlog,
* ki bodo tudi po pozivu za dopolnitev nepopolne.

1. **Pristojni uslužbenec za dajanje informacij in pojasnil**

Davor Buinjac, tel.: 01 306 48 40, e-pošta: [davor.buinjac@ljubljana.si](mailto:davor.buinjac@ljubljana.si)

Uradne ure za posredovanje informacij po telefonu in elektronskih medijih so vsak ponedeljek, sredo in petek dopoldan od 9. do 12. ure, v sredo pa tudi popoldan od. 14. do 16. ure.

**MESTNA OBČINA LJUBLJANA**

Številka: 610-33/2025-2